CELEX: 32019R0455
Language: mt
Date: 2019-03-20 00:00:00
Title: Regolament ta' Implimentazzjoni tal-Kummissjoni (UE) 2019/455 tal-20 ta' Marzu 2019 li jagħmel l-importazzjonijiet ta' taħlitiet ta' urea u nitrati tal-ammonju li joriġinaw mir-Russja, it-Trinidad u t-Tobago u l-Istati Uniti tal-Amerka soġġetti għar-reġistrazzjoni

21.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 79/9
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/455
         tal-20 ta' Marzu 2019
         li jagħmel l-importazzjonijiet ta' taħlitiet ta' urea u nitrati tal-ammonju li joriġinaw mir-Russja, it-Trinidad u t-Tobago u l-Istati Uniti tal-Amerka soġġetti għar-reġistrazzjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) kif emendat l-aħħar mir-Regolament (UE) 2018/825 tal-Parlament Ewropew u tal-Kunsill tat-30 ta' Mejju 2018 (2) (“ir-Regolament bażiku”), u b'mod partikolari l-Artikolu 14(5a) tiegħu,
         Wara li infurmat lill-Istati Membri,
         Billi:
         
                     (1)
                  
                  
                     Fit-13 ta' Awwissu 2018, il-Kummissjoni Ewropea (“il-Kummissjoni”) ħabbret, permezz ta' avviż ippubblikat f'Il-Ġurnal Uffiċjali tal-Unjoni Ewropea (3) (“in-notifika ta' bidu”), il-bidu ta' proċediment antidumping fir-rigward ta' importazzjonijiet fl-Unjoni ta' taħlitiet ta' urea u nitrati tal-ammonju li joriġinaw mir-Russja, it-Trinidad u Tobago u l-Istati Uniti tal-Amerka wara lment imressaq fid-29 ta' Ġunju 2018 minn Fertilizers Europe (“l-ilmentatur”) f'isem produtturi li jirrappreżentaw aktar minn 25 % tal-produzzjoni totali tal-Unjoni ta' soluzzjonijiet ta' urea u nitrati tal-ammonju.
                  
               1.   PRODOTT SOĠĠETT GĦAL REĠISTRAZZJONI
         
         
                     (2)
                  
                  
                     Il-prodott suġġett għar-reġistrazzjoni (“il-prodott ikkonċernat”) huwa taħlita ta' urea u nitrat tal-ammonju f'soluzzjoni tal-ilma jew ammonjakali (“UAN”, li bħalissa jaqa' taħt il-kodiċi NM 3102 80 00.
                  
               2.   RAĠUNIJIET GĦAR-REĠISTRAZZJONI
         
         
                     (3)
                  
                  
                     Skont l-Artikolu 14 (5a) tar-Regolament bażiku, il-Kummissjoni għandha tagħti struzzjonijiet lill-awtoritajiet doganali biex jieħdu l-passi xierqa biex jirreġistraw l-importazzjonijiet matul il-perjodu ta' żvelar minn qabel skont l-Artikolu 19a, sabiex il-miżuri jkunu jistgħu jiġu sussegwentement applikati fuq dawk l-importazzjonijiet mid-data ta' tali reġistrazzjoni, sakemm ma jkollhiex evidenza biżżejjed li r-rekwiżiti skont l-Artikolu 10(4)(c) jew l-Artikolu 10(4)(d) ma jkunux issodisfati.
                  
               
                     (4)
                  
                  
                     Il-Kummissjoni vverifikat jekk l-importaturi kinux konxji ta', jew jekk kellhomx ikunu konxji, tad-dumping fir-rigward tal-livell tad-dumping u d-dannu allegat jew misjub. Hija analizzat ukoll jekk kienx hemm żieda oħra sostanzjali fl-importazzjonijiet li, fid-dawl ta' meta seħħet u l-volum u ċirkostanzi oħra, x'aktarx imminat serjament l-effett ta' rimedju tad-dazju antidumping definittiv li għandu jiġi applikat.
                  
               
                     (5)
                  
                  
                     Il-Kummissjoni għalhekk eżaminat l-evidenza li għandha għad-dispożizzjoni tagħha fid-dawl tal-Artikolu 10(4) tar-Regolament bażiku. Għal din l-analiżi, il-Kummissjoni serrħet fuq id-dejta statistika tal-importazzjonijiet taħt il-kodiċi NM 3102 80 00 għad-dispożizzjoni tagħha.
                  
               
                     (6)
                  
                  
                     Fit-30 ta' Jannar 2019, il-Kummissjoni stiednet ukoll lill-partijiet interessati biex jikkummentaw dwar is-sejbiet preliminari tagħha fir-rigward tax-xejriet tal-importazzjoni wara l-bidu tal-investigazzjoni u dawn il-kummenti ġew inklużi wkoll fl-analiżi tagħha.
                  
               2.1.   Il-konoxxenza tal-importaturi tad-dumping, il-livell tiegħu u d-dannu allegat
         
         
                     (7)
                  
                  
                     Il-Kummissjoni għandha għad-dispożizzjoni tagħha biżżejjed evidenza li l-importazzjonijiet tal-prodott ikkonċernat mir-Russja, mit-Trinidad u t-Tobago u mill-Istati Uniti tal-Amerka huma l-oġġett ta' dumping.
                  
               
                     (8)
                  
                  
                     In-notifika ta' bidu għal din il-proċedura ppubblikata fit-13 ta' Awwissu 2018 enfasizzat li l-marġini ta' dumping ikkalkulat huma sinifikanti għall-pajjiżi kollha. B'mod ġenerali, u meta jitqies l-estent tal-marġnijiet ta' dumping allegati li jvarjaw minn 43 % sa 83 %, l-evidenza fl-ilment tipprovdi biżżejjed appoġġ f'dan l-istadju li l-produtturi esportaturi jipprattikaw id-dumping.
                  
               
                     (9)
                  
                  
                     L-ilment ipprovda wkoll biżżejjed evidenza ta' dannu allegat lill-industrija tal-Unjoni, inkluż tnaqqis fis-sehem mis-suq u żvilupp negattiv ta' indikaturi ewlenin oħra tal-prestazzjoni tal-industrija tal-Unjoni.
                  
               
                     (10)
                  
                  
                     Permezz tal-pubblikazzjoni tagħha f'Il-Ġurnal Uffiċjali tal-Unjoni Ewropea, in-notifika ta' bidu hija dokument pubbliku aċċessibbli għall-importaturi kollha. Barra minn hekk, bħala partijiet interessati fl-investigazzjoni, l-importaturi għandhom aċċess għall-verżjoni mhux kunfidenzjali tal-ilment u l-fajl mhux kunfidenzjali. Għaldaqstant, il-Kummissjoni qieset li, fuq din il-bażi, l-importaturi kienu konxji, jew kellhom ikunu konxji, tal-prattiki allegati ta' dumping, il-portata tagħhom u d-dannu allegat.
                  
               
                     (11)
                  
                  
                     Bosta produtturi esportaturi argumentaw li l-Artikolu 10(4)(c) ma ntlaħaqx peress li ma kienx hemm storja ta' dumping. Madankollu, l-Artikolu 10(4)(c) jistipula li jew kien hemm storja ta' dumping jew li kien hemm għarfien dwar il-firxa ta' dumping u l-ħsara allegata. Kif spjegat fil-premessi minn (7) sa (10), fuq il-bażi tan-notifika ta' bidu u l-informazzjoni li tinsab fl-ilment, il-Kummissjoni qieset li l-importaturi kienu konxji, jew misshom kienu konxji, dwar il-prattiki allegati ta' dumping, il-kobor tagħhom u d-dannu allegat.
                  
               
                     (12)
                  
                  
                     Fuq il-bażi ta' dan ta' hawn fuq, il-Kummissjoni kkonkludiet li ma hemm l-ebda evidenza li r-rekwiżit tal-Artikolu 10(4)(c) tar-Regolament bażiku ma ntlaħaqx.
                  
               2.2.   Żieda sostanzjali ulterjuri fl-importazzjonijiet
         
         
                     (13)
                  
                  
                     Fuq il-bażi tad-data statistika miġbura fil-qosor fit-tabella 1 hawn taħt, il-Kummissjoni sabet li l-volum tal-importazzjonijiet tal-UAN mill-pajjiżi kkonċernati lejn l-Unjoni żdied bi 23 % matul il-perjodu bejn Settembru 2018 u Diċembru 2018, jiġifieri wara l-bidu tal-każ, meta mqabbel mal-perjodu bejn Settembru 2017 u Diċembru 2017, jiġifieri l-istess perjodu tas-sena ta' qabel u parti mill-perjodu tal-investigazzjoni (perjodu mill-1 ta' Lulju 2017 sat-30 ta' Ġunju 2018). Barra minn hekk, il-volum medju ta' importazzjonijiet fix-xahar mill-pajjiżi kkonċernati lejn l-Unjoni fil-perjodu bejn Settembru 2018 sa Diċembru 2018 kien 34 % ogħla mill-volum medju ta' importazzjonijiet fix-xahar lejn l-Unjoni matul il-perjodu ta' investigazzjoni. Għalhekk, fid-dawl ta' din iż-żieda sostanzjali ulterjuri fl-importazzjonijiet mill-pajjiżi kkonċernati, il-Kummissjoni kkonkludiet li ma hemm l-ebda evidenza li dan ir-rekwiżit ma ġiex issodisfat.
                     
                        Tabella 1
                     
                     
                        Volumi tal-importazzjoni (TM)
                     
                     
                                 Oriġini
                              
                              
                                 Settembru 2017 — Diċembru 2017
                              
                              
                                 Settembru 2018 — Diċembru 2018
                              
                              
                                 Δ
                              
                              
                                 Perjodu medju ta' investigazzjoni ta' kull xahar
                              
                              
                                 Medja
                                 Settembru 2018 — Diċembru 2018
                              
                              
                                 Δ
                              
                           
                                 Ir-Russja
                              
                              
                                 226 319 
                              
                              
                                 270 449 
                              
                              
                                 + 19,5 %
                              
                              
                                 51 491 
                              
                              
                                 67 612 
                              
                              
                                 + 31,3 %
                              
                           
                                 It-Trinidad u Tobago
                              
                              
                                 150 497 
                              
                              
                                 167 852 
                              
                              
                                 + 11,5 %
                              
                              
                                 30 681 
                              
                              
                                 41 963 
                              
                              
                                 + 36,8 %
                              
                           
                                 L-Istati Uniti tal-Amerka
                              
                              
                                 200 757 
                              
                              
                                 333 393 
                              
                              
                                 + 66,1 %
                              
                              
                                 61 848 
                              
                              
                                 83 348 
                              
                              
                                 + 34,8 %
                              
                           
                                 It-tlieta f'daqqa
                              
                              
                                 577 573 
                              
                              
                                 771 694 
                              
                              
                                 + 33,6 %
                              
                              
                                 144 020 
                              
                              
                                 192 924 
                              
                              
                                 + 34,0 %
                              
                           
                                 
                                    Sors: Il-Eurostat.
                              
                           
               2.3.   L-imminar tal-effett ta' rimedju tad-dazju
         
         
                     (14)
                  
                  
                     Kif ġie konkluż fit-taqsima 2.2, kien hemm żieda sostanzjali ulterjuri fl-importazzjonijiet tal-prodott ikkonċernat mill-bidu tal-investigazzjoni attwali. Dawk il-volumi jirrappreżentaw aktar minn 48 000 tunnellata metrika addizzjonali kull xahar meta mqabbla mal-volumi importati mill-pajjiżi kkonċernati matul il-perjodu ta' investigazzjoni. Din iż-żieda waħedha tirrappreżenta 10 % tal-konsum tal-Unjoni fl-2017.
                  
               
                     (15)
                  
                  
                     Skont l-istatistika tal-importazzjoni miġbura fil-qosor fit-tabella 2 hawn taħt, il-prezz medju f'euro għal kull tunnellata metrika ta' importazzjonijiet mill-pajjiżi kkonċernati lejn l-Unjoni matul il-perjodu minn Settembru 2018 sa Diċembru 2018 kien 19,5 % ogħla mill-prezz medju ta' importazzjoni minn dawn il-pajjiżi osservat matul il-perjodu ta' investigazzjoni. Żieda qawwija fil-prezzijiet tal-importazzjoni tista' tiġi osservata għall-importazzjonijiet minn kull wieħed mill-pajjiżi soġġetti għall-investigazzjoni.
                     
                        Tabella 2
                     
                     
                        Prezzijiet tal-importazzjoni (medja, EUR/TM)
                     
                     
                                 Oriġini
                              
                              
                                 Settembru 2017 — Diċembru 2017
                              
                              
                                 Settembru 2018 — Diċembru 2018
                              
                              
                                 Δ
                              
                              
                                 Perjodu medju ta' investigazzjoni ta' kull xahar
                              
                              
                                 Medja
                                 Settembru 2018 — Diċembru 2018
                              
                              
                                 Δ
                              
                           
                                 Ir-Russja
                              
                              
                                 129,1
                              
                              
                                 160,1
                              
                              
                                 + 24,0 %
                              
                              
                                 125,9
                              
                              
                                 160,1
                              
                              
                                 + 27,2 %
                              
                           
                                 It-Trinidad u Tobago
                              
                              
                                 136,0
                              
                              
                                 175,4
                              
                              
                                 + 28,9 %
                              
                              
                                 139,8
                              
                              
                                 175,4
                              
                              
                                 + 25,4 %
                              
                           
                                 L-Istati Uniti tal-Amerka
                              
                              
                                 118,0
                              
                              
                                 136,6
                              
                              
                                 + 15,7 %
                              
                              
                                 124,5
                              
                              
                                 136,6
                              
                              
                                 + 9,7 %
                              
                           
                                 It-tlieta f'daqqa
                              
                              
                                 127,1
                              
                              
                                 153,3
                              
                              
                                 + 20,6 %
                              
                              
                                 128,3
                              
                              
                                 153,3
                              
                              
                                 + 19,5 %
                              
                           
                                 
                                    Sors: Il-Eurostat.
                              
                           
               
                     (16)
                  
                  
                     Għadd ta' produtturi esportaturi u importaturi sostnew li ż-żieda sinifikanti fil-prezzijiet tal-importazzjonijiet mill-pajjiżi kkonċernati kienet tinvolvi li dawn l-importazzjonijiet ma jikkawżawx effetti negattivi fuq il-prezzijiet fis-suq. Dawn il-produtturi esportaturi semmew ukoll li ma kienx hemm kumulazzjoni ta' ħażna mill-bidu. Għalhekk, ġie argumentat, li l-effett ta' rimedju tad-dazju antidumping definittiv, jekk jiġi applikat, ma jkunx ipperikolat b'mod serju.
                  
               
                     (17)
                  
                  
                     L-ilmentatur, madankollu, ippreżenta biżżejjed evidenza li turi li ż-żieda fil-prezz kienet modesta meta mqabbla maż-żieda fl-ispejjeż (b'mod partikolari l-gass matul is-sajf u l-ħarifa tal-2018). Barra minn hekk, anki jekk ma hemm l-ebda evidenza konklużiva dwar il-ħażna mill-bidu, l-ilmentatur ipprovda aktar evidenza li ż-żieda qawwija fil-volumi tal-importazzjonijiet mindu bdiet l-investigazzjoni kompliet taggrava s-sitwazzjoni dannuża tal-produtturi tal-Unjoni (inkluż żieda fit-telf wara l-perjodu ta' investigazzjoni).
                  
               
                     (18)
                  
                  
                     Fuq dik il-bażi, il-Kummissjoni stabbilixxiet li l-evidenza fil-fajl ma tippermettix il-konklużjoni li dan ir-rekwiżit ma ntlaħaqx.
                  
               2.4.   Konklużjoni
         
         
                     (19)
                  
                  
                     Fid-dawl ta' dan ta' hawn fuq, il-Kummissjoni sabet li ma hemm l-ebda evidenza konklużiva li turi li r-reġistrazzjoni tal-importazzjonijiet tal-prodott ikkonċernat matul il-perjodu ta' żvelar minn qabel mhijiex mistħoqqa f'dan il-każ. Sa mill-pubblikazzjoni tan-notifika ta' bidu, meta l-produtturi esportaturi kienu konxji jew kellhom ikunu konxji bid-dumping u l-ħsara allegata, l-importazzjonijiet tal-prodott ikkonċernat komplew jiżdiedu b'mod li jista' jimmina b'mod serju l-effett rimedjali tad-dazji antidumping matul il-perjodu ta' qabel l-iżvelar ukoll.
                  
               
                     (20)
                  
                  
                     Is-sejbiet jibqgħu l-istess anki fuq il-bażi tal-aħħar data statistika disponibbli għall-Kummissjoni.
                  
               
                     (21)
                  
                  
                     Għalhekk, skont l-Artikolu 14(5a) tar-Regolament antidumping bażiku, il-Kummissjoni għandha tirreġistra l-importazzjonijiet tal-prodott ikkonċernat matul il-perjodu ta' żvelar minn qabel.
                  
               3.   REĠISTRAZZJONI
         
         
                     (22)
                  
                  
                     Skont l-Artikolu 14(5a) tar-Regolament bażiku antidumping, l-importazzjonijiet tal-prodott ikkonċernat għandhom ikunu soġġetti għal reġistrazzjoni matul il-perjodu ta' żvelar minn qabel skont l-Artikolu 19a tar-Regolament bażiku, sakemm ma jkunx hemm biżżejjed evidenza li r-rekwiżiti tal-Artikolu 10(4)(c) u (d) ma jkunux issodisfati.
                  
               
                     (23)
                  
                  
                     Kull responsabbiltà għall-ġejjieni tiġi mis-sejbiet definittivi ta' din l-investigazzjoni antidumping.
                  
               
                     (24)
                  
                  
                     L-allegazzjonijiet fl-ilment li jitlob il-bidu tal-investigazzjoni jistmaw il-marġnijiet tad-dumping minn 43 % sa 83 % u livell medju ta' eliminazzjoni tal-ħsara sa 13 % għall-prodott ikkonċernat. L-ammont ta' responsabbiltà possibbli fil-futur huwa stmat fuq dawk il-livelli abbażi tal-ilment, jiġifieri minn 13 % sa 83 % bħala proporzjon tal-valur ta' importazzjoni CIF tal-prodott ikkonċernat.
                  
               4.   IPPROĊESSAR TA' DATA PERSONALI
         
         
                     (25)
                  
                  
                     Kull dejta personali miġbura fil-kuntest ta' din ir-reġistrazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (4),
                  
               ADOTTAT DAN IR-REGOLAMENT:
         
            Artikolu 1
            
               1.   L-awtoritajiet doganali huma b'dan ordnati, skont l-Artikolu 14 (5a) tar-Regolament (UE) 2016/1036, biex jieħdu l-passi xierqa biex jirreġistraw l-importazzjonijiet fl-Unjoni ta' taħlitiet ta' urea u nitrat tal-ammonju f'soluzzjoni tal-ilma jew ammonjakali, li bħalissa jaqgħu taħt il-kodiċi NM 3102 80 00, u li joriġinaw mir-Russja, it-Trinidad u t-Tobago u l-Istati Uniti tal-Amerka.
            
            
               2.   Ir-reġistrazzjoni għandha tiskadi tliet ġimgħat wara d-data tad-dħul fis-seħħ ta' dan ir-Regolament.
            
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-20 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 176, 30.6.2016, p. 21.
         
            (2)  ĠU L 143, 7.6.2018, p. 1.
         
            (3)  ĠU C 284, 13.8.2018, p. 9.
         
            (4)  Ir-Regolament (UE) 2018/1725 tal-Parlament Ewropew u tal-Kunsill tat-23 ta' Ottubru 2018 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta' tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).